*Likumprojekts*

**Grozījumi Civilprocesa likumā**

Izdarīt [Civilprocesa likumā](http://www.likumi.lv/doc.php?id=68295) (Latvijas Republikas Saeimas un Ministru Kabineta Ziņotājs, 1998, 23.nr.; 2001, 15.nr.; 2002, 24.nr.; 2003, 15.nr.; 2004, 6., 10., 14., 20.nr.; 2005, 7., 14.nr.; 2006, 1., 13., 20., 24.nr.; 2007, 3., 24.nr.; 2008, 13.nr.; 2009, 2., 6., 14.nr.; Latvijas Vēstnesis, 2009, 205.nr.; 2010, 166., 183., 206.nr.; 2011, 16., 95., 132., 148.nr.; 2012, 50., 100., 190., 197.nr.; 2013, 87., 112., 188.nr.; 2014, 2., 41., 63., 108., 194., 228.nr.) šādus grozījumus:

1. Papildināt 195. pantu aiz vārda „izsoles” ar vārdu „noslēguma”.

2. 600. panta sestajā daļā:

aizstāt vārdus „līdz nekustamā īpašuma izsolei” ar vārdiem „ne vēlāk kā septiņas dienas pirms izsoles sludinājumā norādītā izsoles noslēguma”;

papildināt daļu ar vārdiem „bet jau uzsākta izsole – pārtraukta”.

3. Papildināt likumu ar 605.1 un 605.2 pantu šādā redakcijā:

„**605.1 pants. Elektronisko izsoļu portāls**

(1) Elektronisko izsoļu portāls ir Izpildu lietu reģistra modulis, kas nodrošina izsoles sludinājumu izvietošanu, izsoles dalībnieku reģistrāciju, informācijas par reģistrētajiem izsoles dalībniekiem uzkrāšanu, reģistrēto izsoles dalībnieku autorizāciju dalībai izsludinātā izsolē, kā arī nodrošina tehnoloģisko rīku kopu solījumu izdarīšanai un reģistrēšanai.

(2) Tiesu izpildītājs, pildot amata pienākumus, Elektronisko izsoļu portālā izvieto izsoles sludinājumus, reģistrē izsoļu dalībniekus, autorizē tos dalībai izsludinātajā izsolē, kā arī veic citas darbības, kas saistītas ar izsoles rīkošanu.

(3) Kārtību, kādā tiek veiktas darbības Elektronisko izsoļu portālā, nosaka Ministru kabinets.

**605.2pants. Izsoļu dalībnieku reģistrs**

(1) Elektronisko izsoļu portāla Izsoļu dalībnieku reģistrs satur ziņas par personām, kas piekritušas Elektronisko izsoļu portāla lietošanas noteikumiem un reģistrētas kā izsoļu dalībnieki. Izsoļu dalībnieku reģistrā iekļautām personām ir pienākums paziņot par izmaiņām to datos. Izsoļu dalībnieku reģistrā iekļautā informācija ir ierobežotas pieejamības informācija.

(2) Ministru kabinets nosaka kārtību, kādā ziņas par personu tiek iekļautas Izsoļu dalībnieku reģistrā, iekļaujamo ziņu apjomu, kā arī šo ziņu atjaunināšanas un dzēšanas kārtību.”

4. Izteikt 606. pantu šādā redakcijā:

„**606.pants. Nekustamā īpašuma izsoles izziņošana**

(1) Tiesu izpildītājs izziņo nekustamā īpašuma izsoli, ja šā likuma 604.pantā noteiktajā termiņā nav iesniegts lūgums par nekustamā īpašuma jaunu novērtēšanu vai tas ir noraidīts.

(2) Sludinājumu par nekustamā īpašuma izsoli tiesu izpildītājs publicē oficiālajā izdevumā „Latvijas Vēstnesis” un izvieto Elektronisko izsoļu portālā.

(3) Sludinājumā par nekustamā īpašuma izsoli norāda:

1) nekustamā īpašuma īpašnieka un piedzinēja vārdu un uzvārdu, juridiskajām personām – nosaukumu un juridisko adresi;

2) tiesu izpildītāja vārdu, uzvārdu, amata vietu un prakses vietu;

3) nekustamā īpašuma īsu aprakstu, atrašanās vietu un kadastra numuru;

4) nekustamā īpašuma novērtējumu;

5) kura izsole pēc kārtas tā ir;

6) izsoles sākumcenu un izsoles soli;

7) izsoles sākuma datumu un noslēguma datumu un laiku;

8) vai izsoles cena apliekama ar pievienotās vērtības nodokli un kāda ir šīs cenas apliekamā vērtība;

9) nodrošinājuma summu, kas iemaksājama tiesu izpildītāja depozīta kontā;

10) datumu, līdz kuram persona, kas vēlas piedalīties izsolē, var iemaksāt nodrošinājuma summu un lūgt tiesu izpildītāju autorizēt viņu dalībai izsolē;

11) saiti uz informāciju par kārtību un nosacījumiem, ar kādiem personas var reģistrēties dalībai izsolē un piedalīties solīšanā.

(4) Vienlaikus ar nekustamā īpašuma izsoles sludinājuma publicēšanu oficiālajā izdevumā „Latvijas Vēstnesis” tiesu izpildītājs par izsoli ierakstītā sūtījumā paziņo parādniekam un piedzinējam, nekustamā īpašuma īpašniekam, kopīpašniekam, izņemot tādas dzīvojamās mājas kopīpašniekus, kura nav sadalīta dzīvokļu īpašumos, hipotekārajam kreditoram un personai, kuras labā nostiprināta ķīlas tiesību vai aizlieguma atzīme, ja tāda ir, paziņojumā norādot arī to, vai izsoles cena apliekama ar pievienotās vērtības nodokli un kāda ir šīs cenas apliekamā vērtība.

(5) Tiesu izpildītājs nosaka izsoles soli ne mazāku par vienu procentu un ne lielāku par 10 procentiem no nekustamā īpašuma izsoles sākumcenas.

(6) No izsoles izsludināšanas dienas visi dokumenti, kas attiecas uz nekustamā īpašuma pārdošanu izsolē, ir pieejami visām personām, kuras vēlas ar tiem iepazīties.

(7) Dalībniekiem, kas autorizēti izsolei, atļauts izdarīt solījumus visu izsoles norises laiku.”

5. Izteikt 607. pantu šādā redakcijā:

„**607.pants. Nekustamā īpašuma pirkuma nodrošinājums un izsoļu dalībnieku autorizācija**

(1) Persona, kura vēlas piedalīties nekustamā īpašuma izsolē, 20 dienu laikā no izsoles sludinājuma publicēšanas dienas oficiālajā izdevumā „Latvijas Vēstnesis” iemaksā izsoles sludinājumā norādītā tiesu izpildītāja depozīta kontā nodrošinājumu 10 procentu apmērā no nekustamā īpašuma novērtējuma un, izmantojot Elektronisko izsoļu portālu, nosūta tiesu izpildītājam lūgumu autorizēt viņu dalībai izsolē.

(2) Tiesu izpildītājs trīs darba dienu laikā no šā panta pirmajā daļā minētā lūguma saņemšanas autorizē personu dalībai izsolē, pirms tam pārliecinoties, vai personas iemaksātā nodrošinājuma summa ir ieskaitīta tiesu izpildītāja depozīta kontā un vai personai nav liedzamas tiesības piedalīties izsolē saskaņā ar šā panta trešās daļas pirmo teikumu.

(3) Izsolē nav tiesību piedalīties parādniekam, viņa aizbildnim vai aizgādnim, personai, kas veikusi šā likuma 604.pantā minēto novērtēšanu, kā arī tiesu izpildītājam, kas rīko izsoli. Par citos normatīvajos aktos noteikto ierobežojumu ievērošanu attiecībā uz nekustamo īpašumu iegādi ir atbildīgi paši izsoles dalībnieki.

(4) Nodrošinājumu, ko iemaksājusi persona, kura izsolē nopirkusi nekustamo īpašumu, ieskaita pirkuma maksā. Pārējiem izsoles dalībniekiem iemaksāto nodrošinājumu pēc izsoles noslēguma nekavējoties izsniedz atpakaļ.”

6. Izteikt 608. pantu šādā redakcijā:

„**608. pants. Nekustamā īpašuma izsoles kārtība**

(1) Izsoles dalībnieks elektroniski var veikt solījumus no brīža, kad viņš šā likuma 607. pantā noteiktajā kārtībā autorizēts dalībai izsolē, līdz brīdim, kad izsole ir noslēgusies.

(2) Solīšana sākas no izsoles sākumcenas. Solītājs nevar reģistrēt solījumu, kas ir mazāks vai vienāds ar izsoles sākumcenu, atšķiras no izsoles sludinājumā noteiktā izsoles soļa vai ir mazāks vai vienāds ar iepriekš reģistrētiem solījumiem. Reģistrētos solījumus nevar atsaukt vai mainīt.

(3) Elektronisko izsoļu portālā solījumi tiek reģistrēti hronoloģiskā secībā, fiksējot solītāja unikālo identifikatoru, solīto summu un solījuma reģistrēšanas laiku. Izsoles norises laikā šī informācija pieejama tiesu izpildītājam. Izsoles norises laikā solītājam pieejama informācija par visām viņa un citu solītajām summām un solījumu reģistrēšanas laiku, bet nav pieejama citus solītājus identificējoša informācija. Pēc izsoles noslēguma informācija par pēdējo reģistrēto solījumu pieejama publiski Elektronisko izsoļu portālā.

(4) Izsole noslēdzas trīsdesmitajā dienā, skaitot no izsoles sludinājuma publicēšanas dienas oficiālajā izdevumā „Latvijas Vēstnesis” pulksten 10, bet, ja trīsdesmitā diena iekrīt brīvdienā vai svētku dienā, nākamajā darba dienā pulksten 10. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par piecām minūtēm. Pēc izsoles noslēgšanas solījumus vairs nereģistrē un Elektronisko izsoļu portālā tiek norādīts izsoles noslēgšanas datums, laiks un pēdējais izdarītais solījums.

(5) Tiesu izpildītājs var pārtraukt nekustamā īpašuma izsoli šajā likumā paredzētajos gadījumos. Paziņojumu par izsoles pārtraukšanu publicē Elektronisko izsoļu portālā.”

7. 610. pantā:

izteikt pirmās daļas 1. punktu šādā redakcijā:

„1) izsoles sākuma un noslēguma datumu un laiku;”;

 izteikt pirmās daļas 5. punktu šādā redakcijā:

 „5) personas, kas autorizētas dalībai izsolē;”;

 papildināt pirmās daļas 6. punktu ar vārdiem „vai nosaukumu”;

 izteikt otro daļu šādā redakcijā:

 „(2) Izsoles aktu Elektronisko izsoļu portāls nosūta nosolītājam uz tā Izsoles dalībnieku reģistrā norādīto elektroniskā pasta adresi.”

8. 611. pantā:

papildināt otrās daļas ievaddaļu aiz vārda „izsoles” ar vārdiem „noslēguma dienas”;

aizstāt ceturtajā daļā skaitļus un vārdus „608. panta 1.1 daļa” ar skaitļiem un vārdiem „607. panta trešā daļa”.

9. Izteikt 614. pantu šādā redakcijā:

„**614. Nenotikusi izsole**

(1) Tiesu izpildītājs izsoli atzīst par nenotikušu, ja:

1) izsolei nav autorizēts neviens izsoles dalībnieks;

2) neviens no dalībniekiem, kas autorizēti izsolei, nepārsola sākumcenu;

3) nosolītājs noteiktā termiņā nesamaksā visu summu, kas no viņa pienākas (611. panta otrā daļa);

4) izsoles norises laikā saņemts Elektronisko izsoļu portāla drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu;

5) 24 stundu laikā pēc izsoles noslēguma saņemts Elektronisko izsoļu portāla drošības pārvaldnieka paziņojums par būtiskiem tehniskiem traucējumiem, kas varēja ietekmēt izsoles rezultātu.

(2) Par to, ka izsole uzskatāma par nenotikušu šā panta pirmās daļas 1. vai 2. punktā minētajos gadījumos, tiesu izpildītājs sastāda aktu un paziņo parādniekam un nekustamā īpašuma īpašniekam. Dalībniekiem, kas autorizēti dalībai izsolē, paziņojumu nosūta Elektronisko izsoļu portālā.

(3) Par to, ka izsole uzskatāma par nenotikušu šā panta pirmās daļas 3. punktā minētajā gadījumā, tiesu izpildītājs sastāda aktu un paziņo nosolītājam, parādniekam un nekustamā īpašuma īpašniekam.

(4) Saņemot šā panta pirmās daļas 4.punktā minēto paziņojumu, tiesu izpildītājs pārtrauc izsoli un ievieto par to paziņojumu Elektronisko izsoļu portālā.

(5) Par to, ka izsole uzskatāma par nenotikušu šā panta pirmās daļas 4. un 5.punktā minētajā gadījumā, tiesu izpildītājs sastāda aktu un paziņo piedzinējam, parādniekam un nekustamā īpašuma īpašniekam. Dalībniekiem, kuri autorizēti dalībai izsolē, paziņojumu nosūta Elektronisko izsoļu portālā.”

10. Papildināt 615. pantu ar 2.1 daļu šādā redakcijā:

„(21) Ja izsole atzīta par nenotikušu šā likuma 614. panta pirmās daļas 4. vai 5. punktā paredzētā iemesla dēļ, tiesu izpildītājs nekavējoties izsludina atkārtotu izsoli.”

11. 617. pantā:

svītrot pirmās daļas 3. punktu;

papildināt otro daļu aiz vārdiem „10 dienu laikā no izsoles” ar vārdu „noslēguma”.

12. Aizstāt 621. panta piektajā daļā vārdus „līdz mantas izsoles dienai” ar vārdiem „ne vēlāk kā septiņas dienas pirms izsoles sludinājumā norādītā izsoles noslēguma”.

13. Papildināt 628. panta otro daļu aiz vārda „izsoles” ar vārdu „noslēguma”.

14. Papildināt 631. panta pirmo daļu aiz vārda „izsoles” ar vārdu „noslēguma”.

15. Papildināt pārejas noteikumus ar 102. punktu šādā redakcijā:

„102. Grozījumi šā likuma 73. nodaļā, kas saistīti ar nekustamā īpašuma izsoles organizēšanu Elektronisko izsoļu portālā stājas spēkā 2015. gada 1. jūlijā. Minētie grozījumi attiecībā uz administratoriem piemērojami no 2016. gada 1. janvāra. Izsoles, kas izziņotas līdz 2015. gada 30. jūnijam, tiek noturētas kārtībā, kāda bija spēkā līdz 2015. gada 30. jūnijam.”

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

13.02.2015. 8:06

1506

E. Timpare

67036829, Evija.Timpare@tm.gov.lv